Siikhu moote neettaka olawa ohali onlompiwakaawo,
khunsikana njaazi aariina sheethwani,
woopiya sako.
Khwa ethiito,
ambwanazawe khusala ampatthela nzurukhu.
Mwanankha khusala anlottelela Paawulu na fweeyo eettaka onyakula araka:
“Mamwinyi apa akarumeya a Nluku Nwulu wa pinkuuni na anlaleya hapari za tarikhi ya nusura.”
Ye khusala avira arettaka etthiipile khwa siikhu zawaatta.
Paawulu khunshokheza,
khuzukuluwa khumuuza sheethwani otule aariina mwanankha otule yoori:
“Khwa nzina la Yinsa Al-Masiihu miiyo kinuuruma yoori oleemo mmwiili mwawe!”
Nasaapiru sheethwani otule khunlikha.
Ooniyeevo ambwanazawe yoori fwayita etile aari opatthelakaaye mwanankha otule yeesha,
khunkhola Paawulu na Siila khuwapurulela vahali ankusanyeyakaavo atthu omaasho wa afwalume.
Khuwaathoonyeza afwalume alupaka yoori:
“Mamwinyi apa mayaahuuti antta otapanya sitati yeetthu,
alaleyaka thwapiya ziiyiye haraamu opokherela ama oretta maana fweeyo na arooma.”
Atthu khukusanyeya khukukutteliwa Paawulu na Siila,
afwalume khuruma yoori avuliwe kuwo zaya na ajaphiwe.
Paata yoojaphiwa channu,
khulawa khweeseleliwa nkalapooso.
Namweekesela wa kalapooso khurumiwa yoori asala aweekesela saaneene.
Ooziweevo mattakhuzi apale,
khuwaathuula khuwaattha nkalapooso yoolipaneya,
khuwaafukelela moolu aya va viika.
Osikhu layili,
Paawulu na Siila eetta olompa na omwiipela maliipo asiifwa Nluku,
anamafukeliwa akina eettaka owaasiila.
Nasaapiru khupuwa esikinyaatthi khuluyeene yaakurumuliyeeyo muuri wa kalapooso.
Nasaapiru milako khufukuwa,
na makwinjili afukaniweeyo ooshi khuttumula.
Namweekesela otule khulankha aphale aari olalaavo khoona milako za kalapooso ziri zoofukuwa,
khuthuula phanka yawe yoori ajuule aari woona yoori anamafukeliwa apale atthiramo.
Paawulu khukhuwa alupaka yoori:
“Ohijirette hatha etthu yootakhala,
fooshi niri nttumphu!”
Namweekesela otule khuveka emwasikhelo,
khuvira nkalapooso mphule eettaka otthira ari woozinkuwa khulawa khukokhora omaasho wa Paawulu na Siila eettaka othukumela.
Aphano khuwaasarulela vaje khuwoozela yoori:
“Mamwinyi,
kirette ni yoori kuusurukhe?”
Yo khujipu yoori:
“Omwaamini Mbwana Yinsa ontta wuusurukha weeyo na ajamaazo.”
Yo khuntafusirela nttakhuzi la Nluku na atthu ooshi a vaje vawe.
Wakathi otthuupule woosikhu,
namweekesela otule khoosa makhwatta aya,
na ye khulawa khoosiwa na ajamaaze ooshi.
Khuwaathuula khuwaalawana owawe khuwenkha etthu yoojiwa na atthu ooshi a vaje vawe khwiiya ofurahi mwaasa wonkhupali Nluku.
Noocha anamaphuka khuwaaruma anajanka wa namweekesela wa kalapooso olawa olupa yoori:
“Owaafukulele mamwinyi apo!”
Namweekesela khumuuza Paawulu yoori:
“Afwalume alupa yoori weeyo na Siila mwifukuleliwe.
Apho mwileemo mwilawe na heeri.”
Ila Paawulu khuwooza mawaziri apale yoori:
“Fweeyo na arooma,
yo anijapha nhali wa waattiwamo nihipukhiweene khwa hatha etthu khunittha nkalapooso,
apho,
yo antakha onilikha sirini?
Khaneepu!
Mwawooze atthaapo ate anifukulele.”
Mawaziri apale khulawa khuwooza afwalume,
noosiila yoori atthu apale aari arooma khoova.
Khuta oteela owaavekela nswammaha,
khuwaasarulamo nkalapooso mphule,
khuwooza yoori aleemo nsitati mphule.
Wakathi aliiyeemo nkalapooso,
Paawulu na Siila khulawa owawe Liitiya,
ottuukho awaasikaniyeewo attwiizaya na khuwaalipisela khuvira alawaka.